God maak Homself bekend deur die kerk
Heidelbergse Kategismus: Sondag 21
Ons Here is nie 'n veraf God nie – Hy maak Homself op so 'n manier aan ons bekend dat ons Hom as lewende God ook in ons lewe kan sien en bely. Hy maak Homself in die grootsheid van die skepping aan ons bekend, in die waarheid van die Woord, intiem in Jesus se verhouding met ons, versterkend in die tekens van brood en wyn met nagmaal en ook koesterend in sy verhouding met ons, sy bruidskerk. Sonder dat ons dit in die minste verdien, het Christus ons uitverkies om Syne te wees, Hy het ons verlos uit die mag van Satan, Hy versorg en beskerm sy kerk nou en met die oog op die ewige lewe, Hy vermeerder sy kerk en gebruik haar (ons elkeen afsonderlik en almal as eenheid saam) om in hierdie lewe ligdraers vir Hom te wees. Besef hoe groot die voorreg is om deel te wees van ons Here se kerk, dank Hom daarvoor en bid vir die kerk - ook veral vir die vervolgde kerk. Christus het jou kerk gemaak – wees dit in woord en daad, oral, altyd.
1 Korintiërs 3:16-17
God se adres
God het deur die jare al in verskillende adresse gewoon. Elke woonplek leer ons belangrike lesse waarmee God besig was, is en nog gaan wees.
Die eerste adres (Genesis 1-3)
God het saam met die mens in die tuin geleef en alles was perfek, maar die mens het drooggemaak en is toe van God vervreem.
Die tweede adres (Eksodus 25:8-9; Eksodus 40:34-35)
Die goeie nuus is dat God nie sy mense alleen los om vernietig te word nie, want Hy soek sy kinders op. Die Here besluit om weer by hulle in te trek. Nou was God se blyplek in die tabernakel en het Hy saam met sy volk getrek.
Die derde adres (2 Konings 8:10)
Hierna trek die Here in 'n meer permanente gebou in. Die tempel word gesien as die kern van Israel se geloofslewe en is die heiligste plek op aarde.
Die vierde adres (Jesus)
Toe besluit God om in die vorm van 'n mens na ons uit te reik. Hy stuur sy Seun na ons en in Johannes 2:17-22 lees ons hoe Jesus die ware tempel van God is en wanneer Hy aan die kruis sterf, skeur die voorhangsel van die allerheiligste. Die prys van versoening is betaal, want die finale offer is gebring (kyk Hebreërs 10).
Die vyfde adres (Die kerk)
Hierna lees ons hoe Jesus fisiek uit die dood opstaan, terugkeer na die Vader en sy Gees uitstort oor sy kinders. Jesus het nie weggetrek nie; inteendeel, God se volgende adres is die kerk. Die Heilige Gees plant ons in Jesus en maak ons die tempel van God waarin sy teenwoordigheid woon (Efesiërs 2:20; 1 Petrus 2:4-5). Dit wat die tempel vir Israel was, is ons nou vir die wêreld, want God maak Homself aan die wêreld bekend deur die kerk. Die doel van die tempel was nog altyd om God en mens te versoen. Dit beteken ons (die kerk) moet God se genade en versoening aan mense om ons bedien (2 Korintiërs 5:17-19).
Die finale adres (Die nuwe Jerusalem)
Uiteindelik gaan die Here finaal kom intrek op die nuwe aarde. God bring die hemel aarde toe, want Hy gaan ewig saam met ons op die nuwe aarde woon (Openbaring 21:1-3) en dit vul ons met wonderlike hoop.
God maak Homself aan ons bekend in brood en wyn
Eksodus 12:1-14 & Johannes 1:29
Die instelling van Paasfees gryp terug na God se verlossingswerk van Israel uit Egipte. Op die vooraand van die tiende plaag het Hy beveel dat elke gesin 'n jaaroud lammetjie moes slag. Die bloed van die offerlam moes opgevang word en aan die deurkosyne van die Israeliete se huise gesmeer word sodat die Doodsengel nie daardie huis sou tref nie. Die karkas van die lam moes gebraai en opgeëet word. God se verlossing van sy volk "deur bloed heen" moes jaarliks herdenk word.
Jesus en sy dissipels het op die vooraand van sy dood ook Paasfees gevier. Tydens ete het Jesus brood geneem, dit uitmekaar gebreek, aan sy dissipels uitgedeel met die verduideliking dat dit is wat met sy liggaam gaan gebeur – Hy gaan wreed sterf. Net so ook het Hy wyn geneem en met die verduideliking dat wyn vloei wanneer dit geskink of gedrink word, so gaan sy bloed aan die kruishout vloei.
Hý is die Paaslam (Johannes 1:29). Sý liggaam is gebreek en sý bloed het gevloei tot volkome versoening van al ons sonde. Die tekens van brood en wyn herinner ons telkens daaraan.
God se oikos
Paulus en Silas word na die tronkbewaarder se huis gestuur. Die Griekse woord vir huis en huisgesin is oikos. Die Bybel leer ons nogal baie oor God se oikos, of met ander woorde, God se huisgesin. Die wonderlike nuus is dat ons aangeneem is in God se huisgesin. Paulus skryf soos volg:
Die Gees wat aan julle gegee is, maak julle nie tot slawe nie en laat julle nie weer in vrees lewe nie; nee, julle het die Gees ontvang wat julle tot kinders van God maak en wat ons tot God laat roep: "Abba!" Dit beteken Vader (Romeine 8:15).
Die manier waarop ons, as lede van sy gesin, ons verhouding met God moet sien, het geweldige implikasie vir die kerk:
God se gesin is 'n nuwe mensheid van alle volke, nasies en tale (Efesiërs 2:11-21 en Openbaring 7:9-10);
God se gesin is lief vir mekaar (1 Johannes 3);
God se gesin het verlore boeties en sussies wat opgesoek moet word (Lukas 15);
God se gesin is gasvry (Hebreërs 13:1-2);
God se gesin is prioriteit (Markus 3:31-35 en Lukas 12:49-53);
God se gesin deel 'n maaltyd met brood en wyn om ons eenheid te vier (1Korintiërs 11:27-29).
Mag ons werklik in die eenvoudige tekens van brood en wyn Vaderliefde ervaar en leef soos sy gesin hier op aarde.
Wanneer God Homself intiem aan ons bekend maak …
Tomas word aan ons voorgehou as 'n voorbeeld van gelowiges wat soms worstel met hul verhouding met ons Here. Sy verstand en sy hart het nie saamgewerk nie. Toe hy gekonfronteer is met die realiteit van Jesus se dood, wou hy nie glo wat Jesus vooraf beloof het nie, naamlik dat Hy op die derde dag weer uit die dood sou opstaan. Jesus laat Tomas nie in sy vertwyfeling nie, maar maak Homself as opgestane Here aan Tomas bekend. Aangrypend is Tomas se antwoord daarop in die vorm van 'n belydenis: "My Here en My God." Ons Here is groter as menslike twyfel en onverantwoordelikheid. Hou daaraan vas dat Hy ook jou Here en jou God is, oral, altyd. En bevestig hierdie belydenis met 'n lewe van dankbaarheid en vreugde in ons Here.
God maak Homself aan ons op 'n baie intieme wyse bekend. Hy stuur sy eie Seun om mens te word, vir ons te sterf en ons te restoureer. In ons teks word Petrus gekonfronteer met Jesus se groot liefde en genade. Ons Here restoureer hom nadat hy (Petrus) Hom drie maal verloën het. En dan roep Jesus hom met die woorde "Volg My!"
Hierdie oomblik verander Petrus se hele lewe, want skielik word hy 'n radikale volgeling. In Handelinge 2 tot 4 lees ons hoe hy Jesus volg deur die evangelie vreesloos aan duisende mense en die Joodse raad te verkondig. Hy word selfs geslaan en verduur vernedering ter wille van Christus. In hoofstuk 10 is dit Petrus wat Jesus se roepstem volg na Kornelius se huis en daar lees ons hoe die evangelie begin om rasgrense te oorbrug. Later in hoofstuk 15 gebruik Jesus vir Petrus om vir die res te verduidelik dat ons nie ekstra reëls en tradisies nodig het om met God versoen te word nie, ons kort net Jesus. Wanneer ons met Jesus se liefde gekonfronteer word, kan ons nie anders as om te verander nie. Ons prioriteite skuif weg van onsself na Koninkryksprioriteite. Dit wat vroeër belangrik was, maak nie meer saak nie, want God is genoeg.